钦定古今图书集成/明伦汇编/官常典/第743卷 > 罗一贯 黑云鹤 陈尚仁 王崇信 刘征
## 钦定古今图书集成/明伦汇编/官常典/第743卷 > 罗一贯 黑云鹤 陈尚仁 王崇信 刘征

按《明外史》本传：“一贯，甘州卫人。历官辽东参将，守西
平堡。时辽阳覆没，西平正当冲要，一贯晓夜捍御，劳
勚甚著。天启元年，巡抚王化贞言于朝，加副总兵。先
是定议，化贞驻广宁，经略熊廷弼驻右屯，总兵官刘
渠以二万人守镇武，祁秉忠以万人守闾阳，而一贯
以三千人守西平，各坚壁不战，急则互相应援。明年”
正月十有九日，兵西渡河渠，戒一贯固守，化贞亦严
令毋轻战。参将黑云鹤请出击，一贯止之，不从。明日，
云鹤战败，奔还城，为追兵所歼。一贯凭城固拒，用炮
击死攻者。城外树旗招降，且遣使来说。一贯不从。明
日，骑来愈众，环城力攻。一贯目中矢，不能战，矢石火
药又尽，乃北向再拜曰：“臣力尽矣！”遂自刭。都司陈尚仁、王崇信亦死焉。廷弼、化贞初拥兵不救，已知城犹
未下，化贞信游击孙得功言，尽发广宁兵付得功及
中军游击祖大寿，令会秉忠赴援。廷弼亦遣使督渠
进战。渠知战必不利，面色若铁，监军高出止之。渠太
息而出，与诸军设阵于平阳桥，以得功、大寿为前锋。
得功已怀异志，欲引去，乃分左右翼稍却，推渠、秉忠
居前。渠等战甚力，所杀伤颇多。得功及副将鲍承先
等先走，后军见之亦走，遂大溃。渠先战死，秉忠身被
二刀三矢，家家扶之上马，已夺重围而出，竟以创重
卒于途。副将刘征手击杀十馀人，乃死。大寿走《觉华
岛》，得功遂降。越二日，广宁即破。事闻，赠一贯都督同
知，世荫副千户。